贺铸
三山
南朝凤皇台，置酒昔高会。
酒酣望三山，宛在青山外。
长哦谪仙吟，如啖鲸鲵鱠。
明日信东风，孤帆出其背。
荒戍接江濆，开门适相对。
鼎足跱长川，不为舟楫碍。
雨阳云吞吐，早晏潮进退。
万古免浮沈，曾微拚鳌戴。
伊余厌尘坌，闭目何可奈。
爽气豁襟灵，山乎吾有赖。
尝闻晋阿童，万舻飞戈快。
径造此山陲，沧波为之隘。
顾我疲软姿，功名让前辈。
玄晖昔凭眺，物色颇有在。
他时挂武冠，刀剑行且卖。
山价略可酬，庵栖谢当代。
远持三山矶，况彼七里濑。
犹得傲狂奴，吾无故人待。